1.  Творы, якія ўзніклі да 1850-х гадоў, напрыклад “Віншаванне бондара Севасцея”. Твор датуецца пачаткам 30-х гадоў. Упершыню апублікаваны ў часопісе “Иллюстрация“, 1848. Гэты твор – спалучэнне імяніннага віншавання і народнай гутаркі, закранае выяўленне адносін сялянства да паўстання 1830-1831 гг.; у ім прысутнічаюць ідэі вернападданніцтва, хоць і выяўляецца цвярозы народны погляд на супярэчнасці ў польскім нацыянальна-вызваленчым руху; верш паказвае, якімі далёкімі былі беларускаму сялянству ідэалы класава абмежаваных кансерватыўных шляхецкіх элементаў у кіраўніцтве паўстаннем. Фактычна пафасам твора з’яўляецца расчараванне паўстанца-мужыка з прычыны няўдач і паражэння ў барацьбе, ён пакуль што не можа знайсці выйсця са свайго становішча, і таму кажа: “Бадай ці не лепей гасудару служыць”.